**JBS-salget går lidt tilbage**

Herning Folkeblad, 13. februar 2019

Regnskabet for 2017/18 i Herning-virksomheden JBS er netop offentliggjort. Omsætningen landede på 317,3 millioner kroner mod 340,5 millioner kroner året før.

Ved første øjekast ligner det et skuffende år, men sådan ser administrerende direktør Michael Alstrup ikke på det. Han forklarer, at en stor del af forklaringen ligger i den proces, JBS har gennemført efter opkøbet af HB Textil i Kolding i 2016.

Her overtog JBS en række tøjmærker og 75 ansatte, men også en forretning med underskud. Opgaven har derfor været at få reduceret i den del af forretningen, som ikke tjente penge. Det er især blevet skåret ned på HB Textils » private label-produktion «, hvor man producerer tøj til andre virksomheder.

-Det kan lyde mærkeligt, at vi er tilfredse med regnskabet, når vi går tilbage i omsætning, men det har faktisk været en helt bevidst plan. Vi vidste godt, at der var nogle ting, der skulle tilpasses, for der var jo en grund til, at de har haft underskud i mange år, siger Michael Alstrup til Herning Folkeblad.

**Tjener 16 millioner kroner**Han fremhæver, at selv om omsætningen er faldet lidt, så er resultatet før skat på præcis samme niveau med et overskud på 16 millioner kroner.

-Det viser meget tydeligt, at de millioner, vi har fjernet, var dem der ikke var penge i alligevel. Og det betyder, at vi står stærkere til fremtiden, fordi vi bedre kan følge med nu, og vi kan rent faktisk være på matriklen nu, hvilket vi havde svært ved, da det hele blev samlet i Herning, forklarer Michael Alstrup.

JBS er oppe på at forhandle 16 forskellige mærker til herrer, damer og børn. På de fleste mærker har man fulgt planen for året. Dog oplyser Michael Alstrup, at der har været en uventet tilbagegang i salget i Norge, hvor det især er mærket Dovre, virksomheden satser på.

Generelt har JBS stor fokus på at trimme forretningen og skære den del fra, som ikke tjener penge. Det har i det seneste regnskabsår betydet, at dametøjskollektionen i samarbejde med den amerikanske skuespiller Carmen Electra er blevet lukket efter blot to år.

-Da vi overtog HB Textil fik vi en stærk damekollektion ind. Vi fik blandt andet kollektionen med Caroline Flemming, og de to ting overlappede hinanden, og der viste Caroline Flemming at klare sig langt bedre. Vi havde nogle forhåbninger til Carmen Electra-kollektionen i USA, men det blev aldrig stort, så derfor lukkede vi stille og roligt ned igen, siger Michael Alstrup.

Modebranchen og detailbranchen i det hele taget er presset af hård konkurrence og faldende priser, og derfor får JBS jævnligt henvendelser fra mindre tøjmærker, der er interesserede i at blive opkøbt.